ପୁରୀ ଅଫିସ/କଣାସ(ଡି.ଏନ୍.ଏ.) ୯।୧୨ଃ ପୁରୀ ଜିଲା କଣାସ ତହସିଲ କାର୍ଯ୍ୟାଳୟରେ ଘଟିଛି ଅଭାବ\nକାର୍ଯ୍ୟାଳୟରେ ପଶି ତହସିଲଦାରଙ୍କୁ ମାଡ଼\t December 10th, 00:00 AM December 10th, 00:00 AM\nପୁରୀ ଅଫିସ/କଣାସ(ଡି.ଏନ୍.ଏ.) ୯।୧୨ଃ ପୁରୀ ଜିଲା କଣାସ ତହସିଲ କାର୍ଯ୍ୟାଳୟରେ ଘଟିଛି ଅଭାବନୀୟ ଘଟଣା। ୨ ଯୁବକ ତହସିଲ କାର୍ଯ୍ୟାଳୟରେ ପଶି ତହସିଲଦାର ଏବଂ ଅତିରିକ୍ତ ତହସିଲଦାରଙ୍କୁ ଧସ୍ତାଧସ୍ତି କରିବା ସହିତ ମାଡ଼ ମାରିଛନ୍ତି। ପୂର୍ବ ରାଗକୁ କେନ୍ଦ୍ର କରି ଏହି ଘଟଣା ଘଟିଥିବା କୁହାଯାଉଛି। ଉକ୍ତ ଯୁବକଙ୍କ ମାଡ଼ରେ ତହସିଲର ୨ ଅଧିକାରୀ ଏବଂ ୩ କର୍ମଚାରୀ ଗୁରୁତର ହୋଇଛନ୍ତି। ତହସିଲ କର୍ମଚାରୀମାନେ ୨ଯୁବକଙ୍କୁ କାବୁ କରି କଣାସ ଥାନା ପୋଲିସକୁ ହସ୍ତାନ୍ତର କରିଛନ୍ତି। ପୋଲିସ ସେମାନଙ୍କୁ ଗିରଫ କରିଛି। ସେମାନେ ହେଲେ କଣାସ ପଞ୍ଚାୟତ ଅନ୍ତର୍ଗତ ଚାନ୍ଦପଡା ଗ୍ରାମର ନୀଳକଣ୍ଠ ବଡ଼ଜେନା ଏବଂ ବାବୁଲି ଓରଫ ପ୍ରମୋଦ ପାତ୍ର। ଅନ୍ୟପକ୍ଷରେ ଏହି ଘଟଣାକୁ ଓଡିଶା ପ୍ରଶାସନିକ ସେବା ସଂଘ (ଓଏଏସ୍) ପୁରୀ ଶାଖା ତୀବ୍ର ନିନ୍ଦା କରିଛି। ଦ୍ୱିତୀୟ ଶନିବାର ସତ୍ତ୍ବେ କଣାସ ତହସିଲ କାର୍ଯ୍ୟାଳୟ ଖୋଲା ରହିଥିଲା। ଲଗାଣ ବର୍ଷା ଜନିତ କ୍ଷୟକ୍ଷତି ଅନୁଧ୍ୟାନ କାର୍ଯ୍ୟ ପାଇଁ ତହସିଲଦାର ଓ କର୍ମଚାରୀମାନେ ଉପସ୍ଥିତ ରହି କାର୍ଯ୍ୟ କରୁଥିଲେ। ମଧ୍ୟାହ୍ନ ପ୍ରାୟ ୧୨ଟା ବେଳେ କଣାସ ପଞ୍ଚାୟତ ଅନ୍ତର୍ଗତ ଚାନ୍ଦପଡା ଗ୍ରାମର ନୀଳକଣ୍ଠ ଏବଂ ବାବୁଲି ତହସିଲ କାର୍ଯ୍ୟାଳୟକୁ ଯାଇଥିଲେ। ଅତିରିକ୍ତ ତହସିଲଦାର ସହଦେବ ସାହୁ କାର୍ଯ୍ୟାଳୟରୁ ଏଟିଏମ୍କୁ ଯିବାକୁ ବାହାରୁଥିଲେ। ଏହି ସମୟରେ ତାଙ୍କ ସହିତ ଉକ୍ତ ଯୁବକ ଦ୍ୱୟ ଯୁକ୍ତିତର୍କ କରିବା ସହ ଧସ୍ତାଧସ୍ତି କରି ମାଡ ମାରିଥିଲେ। ତହସିଲଦାର ସଞ୍ଜୟ କୁମାର ପ୍ରତିହାରୀ ତାଙ୍କ କ୍ବାର୍ଟରରେ ଥିଲେ। ଖବର ପାଇ ସଙ୍ଗେ ସଙ୍ଗେ ଅଫିସକୁ ଆସିଥିଲେ। ଯୁବକ ଦ୍ୱୟ ତହସିଲଦାରଙ୍କୁ ମଧ୍ୟ ଧସ୍ତାଧସ୍ତି କରିବା ସହିତ ମାଡ ମାରିଥିଲେ। ତହସିଲର ରେଭିନ୍ୟୁ ସୁପରଭାଇଜର ରବୀନ୍ଦ୍ର ଜେନା, କିରାଣି ଜିତେନ୍ଦ୍ର ଛାଟୋଇ ଏବଂ ଶ୍ରୀଧର ବେହେରାଙ୍କୁ ମଧ୍ୟ ନିସ୍ତୁକ ମାଡ଼ ମାରିଥିଲେ। ଅନ୍ୟପକ୍ଷରେ କଣାସ ତହସିଲ କାର୍ଯ୍ୟାଳୟରେ ଲାଗିଥିବା ସିସିଟିଭି ଫୁଟେଜର କିଛି ଅଂଶ ଗଣମାଧ୍ୟମର ହସ୍ତଗତ ହୋଇଛି। ସେଥିରେ ତହସିଲ କର୍ମଚାରୀ ବି ଉକ୍ତ ଯୁବକଙ୍କୁ ମାଡ ମାରୁଥିବାର ଦୃଶ୍ୟ ରହିଛି। ଅତିରିକ୍ତ ତହସିଲଦାର ସାହୁଙ୍କ ଅଭିଯୋଗକୁ ଭିତ୍ତି କରି କଣାସ ଥାନାରେ ଏକ ମାମଲା ରୁଜୁ ହୋଇଛି। ୪୫୨, ୩୪୧, ୩୩୨, ୩୫୩, ୨୯୪, ୫୦୬, ୩୪ ଦଫା ଏବଂ ୭ ସିଆରଏଲ ଆକ୍ଟ ବଳରେ କେସ (ନଂ. ୧୪୨/୨୦୧୭) ରୁଜୁ ହୋଇଛି। ଏ ସମ୍ପର୍କରେ କଣାସ ଥାନା ଅଧିକାରୀ ରଞ୍ଜନ ପ୍ରଧାନ କୁହନ୍ତି, ଡେଲାଙ୍ଗ-କଣାସ ରାସ୍ତାର ଚାନ୍ଦପଡା ଛକ ନିକଟରେ ନୀଳକଣ୍ଠ ଜେନାଙ୍କ ଏକ ଘର ନିର୍ମାଣାଧୀନ ଅବସ୍ଥାରେ ରହିଛି। ଜମିର କିସମ ପରିବର୍ତ୍ତନ ନ କରି ଘର ନିର୍ମାଣ ଓ ବେଆଇନ ଭାବେ ପଥର ଆଣୁଥିବାରୁ ତହସିଲଦାର ତାଙ୍କୁ ତାଗିଦ୍ କରିଥିଲେ। ଏଥିଲାଗି ସେମାନେ ତହସିଲ କାର୍ଯ୍ୟାଳୟକୁ ଯାଇ ଏଭଳି ଗଣ୍ଡଗୋଳ କରିଥିବା ପ୍ରାଥମିକ ଅନୁସନ୍ଧାନରୁ ଅନୁମାନ କରାଯାଉଛି। ଅନ୍ୟପକ୍ଷରେ ନୀଳକଣ୍ଠଙ୍କ ମା' କୁନି ବଡଜେନା ଅଭିଯୋଗ କରିଛନ୍ତି ଯେ, ପଥର ଗାଡିକୁ ଅଟକାଇ ତହସିଲଦାର ୩୦ହଜାର ଟଙ୍କା ମାଗିଥିବାରୁ ମୋ ପୁଅ ପଚାରିବାକୁ ଯାଇଥିଲା। ତାଙ୍କୁ ମିଥ୍ୟା କେସରେ ଫସାଇ ଦିଆଯାଇଥିବା ସେ ଅଭିଯୋଗ କରିଛନ୍ତି। ତହସିଲଦାର ସଞ୍ଜୟ ପ୍ରତିହାରୀ କହିଛନ୍ତି, କିସମ ପରିବର୍ତ୍ତନ ଏବଂ ପଥର ଗାଡିଠାରୁ ଟଙ୍କା ଆଦାୟ ଅଭିଯୋଗ ସମ୍ପୂର୍ଣ୍ଣ ମିଥ୍ୟା। ୨୦୧୬ ଜୁନ ମାସରେ ତହସିଲ କାର୍ଯ୍ୟାଳୟ ନିକଟରେ ଏକ ଜମିରେ ମହିଳା ସମିତି ଘର ନିର୍ମାଣ କରିବା ପାଇଁ ମାଟିପୋତା ଚାଲିଥିଲା। ଏହାକୁ ନେଇ ସେଠାରେ ଗଣ୍ଡଗୋଳ ହୋଇଥିଲା। ତାଙ୍କୁ ଦୁର୍ବ୍ୟବହାର କରିଥିବା ନେଇ କଣାସ ଥାନାରେ ଜୁନ ୨୮ରେ ଏକ କେସ (ନଂ. ୭୯/୨୦୧୬) ରୁଜୁ ହୋଇଥିଲା। ଏଥିରେ କଣାସ ବ୍ଲକର ଆତ୍ମା ଅଧ୍ୟକ୍ଷ ଭଗବାନ ସୁବୁଦ୍ଧି ଓ ପ୍ରମୋଦ ପାତ୍ର ଗିରଫ ହୋଇଥିଲେ। ପୂର୍ବ ରାଗକୁ କେନ୍ଦ୍ର କରି ଏହି ଘଟଣା ଘଟିଛି। କଣାସ ଅଞ୍ଚଳରେ ତହସିଲ କର୍ମଚାରୀଙ୍କ ପ୍ରତି ଆକ୍ରମଣ ବୃଦ୍ଧି ପାଇବାରେ ଲାଗିଛି। କଣାସ ଥାନା ଅନ୍ତର୍ଗତ ହଳଦିଆପଡା ଗ୍ରାମକୁ ନଭେମ୍ବର ୧୯ରେ ଫସଲ କ୍ଷୟକ୍ଷତିର ଆକଳନ କରିବାକୁ ଗଡ଼ ସାନପୁଟ ଆରଆଇ ବିଷ୍ଣୁଚରଣ ମହାପାତ୍ର ଯାଇଥିଲେ। ଏହି ସମୟରେ ହଳଦିଆପଡା ଗ୍ରାମର ଶ୍ରୀକାନ୍ତ ପରିଡା ତାଙ୍କୁ ଗାଳିଗୁଲଜ କରିବା ସହିତ ମାଡ ମାରିଥିବା ଅଭିଯୋଗ ହୋଇଥିଲା। ପୋଲିସ ଅଭିଯୁକ୍ତ ଶ୍ରୀକାନ୍ତଙ୍କୁ ଗିରଫ କରିଥିଲା। ସେହିପରି ଏହାର କିଛି ଦିନ ପୂର୍ବରୁ ଏହି ତହସିଲର ଜଣେ ମହିଳା ରାଜସ୍ବ ନିରୀକ୍ଷକଙ୍କୁ କେତେଜଣ ଯୁବକ ମାଡ଼ ମାରିଥିବା ଅଭିଯୋଗ ହୋଇଥିଲା।
